b"\n_START_ARTICLE_\nMaria Llu\xc3\xafsa Serra Belabre\n_START_SECTION_\nBiografia\n_START_PARAGRAPH_\nVa n\xc3\xa9ixer a Ma\xc3\xb3, on pass\xc3\xa0 la seva infantesa i hi estudi\xc3\xa0. Tot i que viatj\xc3\xa0 freq\xc3\xbcentment a la resta d'Espanya i a l'estranger gaireb\xc3\xa9 sempre per motius professionals.  Va iniciar els estudis de batxiller a l'Institut Nacional de Segona Ensenyan\xc3\xa7a de Ma\xc3\xb3 el curs 1923-24. El 1951 va llicenciar-se en Hist\xc3\xb2ria a la Universitat de Barcelona, i comen\xc3\xa7\xc3\xa0 a treballar en q\xc3\xbcestions d'investigaci\xc3\xb3 hist\xc3\xb2rica de la m\xc3\xa0 de Vicens Vives._NEWLINE_El 1954 va ingressar al Cos Facultatiu d'Arxivers, Bibliotecaris i Arque\xc3\xb2legs despr\xc3\xa9s de superar unes oposicions. El seu inter\xc3\xa8s per la promoci\xc3\xb3 de la cultura f\xc3\xa9u que amb els anys aconsegu\xc3\xads crear una xarxa de biblioteques municipals en gaireb\xc3\xa9 tots els municipis de Menorca. Fou nomenada directora de la Casa de Cultura de Ma\xc3\xb3, del museu provincial i de la biblioteca i l'arxiu hist\xc3\xb2ric de Ma\xc3\xb3._NEWLINE_Fou una dona din\xc3\xa0mica, intel\xc2\xb7ligent, treballadora i voluntariosa que va bolcar-se en l'estudi de l'arqueologia; de fet, va fer troballes arqueol\xc3\xb2giques i les seves investigacions s\xc3\xb3n prou conegudes en aquest camp. Cal destacar el descobriment de diverses bas\xc3\xadliques paleocristianes: Es Forn\xc3\xa0s de Torell\xc3\xb3, Illa del Rei (Ma\xc3\xb3) i es Molinet des Cap des Port (Fornells)._NEWLINE_Despr\xc3\xa9s de col\xc2\xb7laborar amb Joan Flaquer i F\xc3\xa0bregues, fou nomenada delegada insular del Servei Nacional d'Excavacions. A partir de 1958, arran de passar a formar part d'un equip d'investigaci\xc3\xb3 dirigit pel professor Llu\xc3\xads Pericot i Garcia, per a estudiar l'edat del bronze de les Illes Balears, particip\xc3\xa0 en les excavacions d'una s\xc3\xa8rie de jaciments corresponents a la cultura talai\xc3\xb2tica: Sant Vicen\xc3\xa7 d'Alcaid\xc3\xbas (Alaior), poblat de Son Catlar (Ciutadella), Talat\xc3\xad de Dalt (Ma\xc3\xb3), les navetes de Rafal Rub\xc3\xad (Alaior) i la Naveta des Tudons (Ciutadella)._NEWLINE_De totes aquestes excavacions sorgiren una gran quantitat d'articles cient\xc3\xadfics, confer\xc3\xa8ncies, pon\xc3\xa8ncies... De fet, va participar en congressos tant nacionals com internacionals i gr\xc3\xa0cies a ella, va celebrar-se a Menorca l'abril de 1967 el X Congr\xc3\xa9s Arqueol\xc3\xb2gic Nacional._NEWLINE_Paral\xc2\xb7lelament a la intensa activitat arqueol\xc3\xb2gica cal assenyalar la direcci\xc3\xb3 d'una \xc2\xabHist\xc3\xb2ria de Menorca\xc2\xbb, que qued\xc3\xa0 truncada amb la seva mort. Fou condecorada amb l'Ordre d'Alfons X el Savi i la Creu del M\xc3\xa8rit Naval. Era acad\xc3\xa8mica de la Reial Acad\xc3\xa8mia de Belles Arts de San Fernando, delegada a Menorca de la Direcci\xc3\xb3 General d'Arxius i Biblioteques i de la Direcci\xc3\xb3 General de Belles Arts. Entre 1964 i 1967 podem trobar el nom de Maria Llu\xc3\xafsa com a vocal electa del consell de redacci\xc3\xb3 i administraci\xc3\xb3 de la Revista Menorca, en la qual particip\xc3\xa0 activament._NEWLINE_Mor\xc3\xad el 1967 com a conseq\xc3\xbc\xc3\xa8ncia d'un c\xc3\xa0ncer. L'endem\xc3\xa0 de la seva mort van apar\xc3\xa8ixer en premsa una s\xc3\xa8rie de necrol\xc3\xb2giques recordant la seva vida i obra. El 1969 el grup filharm\xc3\xb2nic de l'Ateneu de Ma\xc3\xb3 li dedicaria la pe\xc3\xa7a titulada Remembranza de una ilustre menorquina. Tamb\xc3\xa9 fou nomenada filla predilecta de Ma\xc3\xb3 i el 1973 va crear-se el premi Maria Llu\xc3\xafsa Serra, que premia treballs d'investigaci\xc3\xb3."